SA’ners eet steeds te veel sout(Argieffoto) Suid-Afrikaners word gewaarsku om minder sout te eet, juis omdat sout ŉ vernietigende impak op hul kardiovaskulêre stelsel kan hê. Nicole Jennings, woordvoerder van Pharma Dynamics, sê Suid-Afrika het die hoogste voorkoms van gevalle van hoëbloeddruk in Suidelike Afrika, met ŉ geskatte 35%. “Sowat 90% van hoëbloeddruk-gevalle word nie voldoende behandel nie. Dit sluit pasiënte in wat nog nie gediagnoseer is nie, pasiënte wat reeds gediagnoseer is, maar nie behandel word nie en pasiënte wat gediagnoseer is en behandel word, maar nie voldoende nie,” sê Jennings. Prof. Pamela Naidoo, uitvoerende hoof van die Suid-Afrikaanse Hartstigting, sê onbeheerde hipertensie verhoog pasiënte se risiko op hartaanval, beroerte, hartversaking, niersiekte en pulmonale hipertensie, en dit plaas enorme spanning op Suid-Afrika se gesondheidsentrum. “Daar is ŉ sterk skakel tussen hoë soutinname en verhoogte bloeddruk. Suid-Afrikaanse en internasionale hipertensieriglyne stel voor dat mense minder sout inneem om hipertensie te beheer.” “Die Wêreldgesondheidsorganisasie stel voor dat mense nie meer as 5 g sout per dag eet nie, hoewel die meeste mense eintlik dubbel soveel sout eet, wat kommerwekkend is,” sê Naidoo. Volgens Jennings kan honderde lewens jaarliks gespaar word as soutinname beter beheer word, aangesien hoëbloeddruk ŉ groot risiko is vir hartsiektes en beroertes. “Geprosesseerde en verpakte kos is verantwoordelik vir die grootste hoeveelheid sout in ons dieet. Omdat mense nie self sout by hierdie kosse voeg nie, besef hulle nie hoeveel sout daar reeds in is wat skade veroorsaak nie.” Naidoo sê mense word aangemoedig om kosetikette te lees om natrium-inname dop te hou, maar dat mense in ŉ gejaagde samelewing selde aandag daaraan gee of dat die etikette moeilik is om te verstaan. Daarom bied Pharma Dynamics en die Suid-Afrikaanse Hartstigting ŉ aflaaibare dokument om op ŉ eenvoudige manier vir jou te wys watter kos te veel sout in het. Die dokument is hier beskikbaar. Die hoësoutinname kos sluit in: Jennings sê dit is belangrik vir almal om hul soutinname te bestuur aangesien navorsing toon dat selfs ŉ kleinafname soutinname kan lei tot die verminderde persentasie risiko vir kardiovaskulêre siekte (20%), ŉ hartaanval (20%), beroerte (35%) en hartversaking (40%).